**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53-511-400



**Ügyiratszám:** C**/**673/2026. **Tárgy:** Elvi döntés önazonossági rendelet-

**Előterjesztő**: dr. Csáky András polgármester alkotás tárgykörben

**Szakmai előterjesztő:** dr. Farkas Annamária vezető-tanácsos **Melléklet:** -

**ELŐTERJESZTÉS**

a Képviselő-testület 2026. január 22-ei ülésére

**Tisztelt Képviselő-testület!**

2025. július 1-jétől hatályba lépett *a helyi önazonosság védelméről szóló 2025. évi XLVIII. törvény* (a továbbiakban: Hövtv.). <https://njt.hu/jogszabaly/2025-48-00-00>

A Hövtv. végrehajtási szabályait a Kormány 2025. augusztus 1-jei hatálybalépéssel a helyi önazonosság védelméről szóló törvény jogvédelmi eszközeinek alkalmazására vonatkozó szabályokról szóló 240/2025. (VII. 31.) Korm. rendeletben határozta meg.

<https://njt.hu/jogszabaly/2025-240-20-22>

A Hövtv. felhatalmazást ad helyi rendelet megalkotására, melynek pontos tartalmát és alkalmazását – jogszabályi keretek közt, más jogszabállyal nem ellentétes tartalommal – az adott település szabadon állapíthatja meg.

**A Hövtv. deklarált célja** nem az elzárkózás, hanem **a túlzott mértékű lakosságbővülés vagy a tömeges ingatlanvásárlás korlátozása, ami a fiatalok kiszorulását és a település jellegének sérülését vagy elvesztését eredményezheti**. Az önazonossági törvény szerint **a helyi önazonosságot azon tényezők befolyásolják negatívan, amelyek a társadalmi fejlődés szempontjából nem tekinthetőek szerves fejlődésnek**, és abból **a település saját erőforrásai** kimaradnak vagy e folyamat során azok **kimerülnek**.

Cegléd Város Önkormányzatának Képviselő-testülete a 394/2025. (IX. 18.) Ök. határozattal döntött arról, hogy 2025. évben nem alkot rendeletet a helyi önazonosság védelme tárgykörben, azonban rendelkezett arról, hogy más települések vonatkozásában figyelemmel kell kísérni a jogalkotást, és a tapasztaltakat ki kell értékelni.

Megvizsgálva az elmúlt időszakot megállapítható, hogy országosan eddig **összesen 223 település élt rendeletalkotási jogával**. Ezen települések közül **csupán** alig több mint egytized (**27** darab) **város**i rangú, a nagytöbbségük, összesen 196 darab, község és nagyközség.

A vármegyék közötti eloszlás vegyes képet mutat, **kiugróan magas** számú önazonossági rendelet született **a keleti, északkeleti vármegyékben** (pl.: Borsod-Abaúj-Zemplén vármegyében 43 településen, Nógrád vármegyében 27 településen), míg Békés vármegyében csak egy település élt a rendeletalkotási jogával, Fejér vármegyében pedig egy sem. A budapesti kerültetek közül csupán a XVI. kerület alkotott rendeletet.

**Pest vármegyét megvizsgálva**, azt tapasztaljuk, hogy **5 város** (Abony, Biatorbágy, Pilis, Törökbálint, Üllő[[1]](#footnote-1)) és 11 község alkotott önazonossági rendeletet. Fontos azonban megjegyezni, hogy **ezen városok népességszáma kevesebb, mint fele Cegléd lakosságszámának**, jóval kisebbek tehát Ceglédnél.

A Hövtv. 7. §-a rögzíti a helyi önazonosság érdekében alkalmazható jogvédelmi eszközök típusait, eszerint: dologi jogvédelmi eszköz az elővásárlási jog biztosítása, személyi jogvédelmi eszköz pedig a lakcímlétesítés tilalma vagy feltételhez kötése, és a betelepülési hozzájárulás.

A városok önazonossági rendeleteit megvizsgálva a jogvédelmi eszközök alkalmazásánál az alábbiakat láthatjuk:

* 22 rendeletben rendelkeznek elővásárlási jog biztosításáról,
* 15 rendeletben szerepel a lakcímlétesítés tilalma,
* 17 rendeletben alkalmazták a lakcímlétesítés feltételhez kötését és
* 17 rendeletben határoztak meg betelepülési hozzájárulást.

(A település, választása szerint, bármelyik jogvédelmi eszközt bevezetheti: dönthet csupán egy, vagy több, vagy akár mind a négy jogvédelmi eszköz együttes alkalmazásáról is, ezért alakulhattak ki a fenti számok.)

A Ceglédhez közelítő lakosságszámú Ózd (32.538 fő[[2]](#footnote-2)) elővásárlási jog, lakcímlétesítési tilalom és betelepülési hozzájárulás bevezetéséről döntött, míg Hajdúböszörményben (29.818 fő) a rendelet hatálya kizárólag konkrét, a rendeletben megjelölt helyrajziszámú ingatlanokra terjed ki, ahol a lakcímlétesítést tiltja meg.

Az ismertetettek szerint országosan és **Pest vármegyében** is több példát találunk ugyan **városi szintű rendeletalkotás**ra, azonban ezek **társadalmi és gazdasági hatásai** ilyen rövid idő elteltével **még nem mutatkoztak.**

**Rendeletalkotás előtt ezért több szempontot is mérlegelni kell.**

Az önazonossági törvény **a szabályozás alapelve**ként rögzíti, hogy a rendeletben meghatározott jogvédelmi eszközt **az emberi méltóság megsértése és indokolatlan megkülönböztetés nélkül, az egyenlő bánásmód követelmény**ének megfelelően kell alkalmazni, így aggályos, hogy a rendeletalkotás **sértheti a Magyarország Alaptörvényében deklarált emberi méltósághoz való jogot, korlátozhatja a tulajdonhoz való jogot és a szabad mozgás jogát is**.

Érdemes arra is figyelemmel lenni, hogy a **Hövtv. 6. § (1) bekezdésében meghatározott feltételeknek megfelelő személy és közeli hozzátartozója betelepülése esetén a települési rendelet szabályai egyébként sem alkalmazhatók,** mivel a felsorolt mentességek és kedvezmények fennállása esetén a betelepülő mentesül a tilalmak, korlátozások és feltételek alól:

* a településen lakóhellyel vagy ingatlantulajdonnal rendelkező személy hozzátartozója, továbbá
* akinek a település a származási helye;
* aki valószínűsíti, hogy a születését követő tíz évben maga vagy valamely hozzátartozója legalább tizenkét hónapot a településen élt;
* állami vagy önkormányzati foglalkoztatottként e munkavégzése érdekében települ be a településre;
* akinek a betelepülése célja a településen munkavégzésre irányuló tevékenység végzése;
* lakáscélú állami támogatással történő ingatlanszerzéssel érintett;
* az egyház vagy egyházi jogi személy alkalmazottja;
* a településen működő köznevelési vagy felsőoktatási intézmény tanulója vagy hallgatója;
* a településen hitéleti, egészségügyi, sport, szociális, gyermek- és ifjúságvédelmi vagy büntetés-végrehajtási intézményben vagy intézetben él.

**A nem megfelelő jogszabály ellentétes hatást is kiválthat, mint amilyen célt el kíván érni** és **elrettenthet olyan társadalmi rétegeket, csoportokat is a beköltözéstől, akik egyébként sem tartoznának a hatálya alá.**

Cegléd esetében mindez ezért is különösen fontos, mert **városunkban a népességszám – az elmúlt évek statisztikai adatait vizsgálva – folyamatosan csökken**. Míg a lakosságszám 2020-ben 36.868 fő volt, addig 2025-ben ez a szám 36.026 főre fogyott[[3]](#footnote-3).

A rendeletalkotás **a helyi ingatlanpiac helyzetére is komoly hatással lehet** (előfordulhat kereslet- vagy árcsökkenés), ami **negatívan befolyásolhatja a helyi lakosság érdekeit** is.

A fentiek mellett **az ún. jogvédelmi eszközök bevezetése – a közigazgatási eljárási szabályok, valamint a lakcímbejelentés, földhivatali eljárás ágazati előírásainak kötelező alkalmazása folytán - az adminisztrációs feladatok jelentős növekedésével is jár, úgy önkormányzati hivatali, a kormány-, illetve járási hivatali szinten egyaránt.**

Felhívom a figyelmet arra, hogy a Nemzeti Jogszabálytárban (njt.hu) könnyen kereshetők (pl. „*önazonosság*” címszóval) az ilyen tárgykörű önkormányzati rendeletek. Amennyiben egy-egy szabályozási elemet pl. lehetséges érintettként átgondolva modelleznek, *(különös tekintettel arra, hogy több alapellátás igénybevétele lakcímhez kötötten körzetesített)* érzékelni fogják az előírások alkalmazásának sokrétű, jobbára hátrányos, nem ritkán törvénysértő következményeit.

A fenti elemzésre való tekintettel kérem a tisztelt Képviselő-testületet az előterjesztés megtárgyalására és az „A” határozati javaslat elfogadására!

Jelen előterjesztést a **Jogi, Ügyrendi és Közbiztonsági Bizottság** tárgyalja. A Bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel nyilvános ülés keretében, az 50. § rendelkezései alapján – figyelemmel a KT. SzMSz 59. §-ában foglalt rendelkezésekre – egyszerű többségű szavazati arányt igényel.

Cegléd, 2025. január 12.

Dr. Csáky András

polgármester

---------

**„A” Határozati javaslat:**

**Cegléd Város Önkormányzatának Képviselő-testülete –**

1. Kijelenti, hogy *a helyi önazonosság védelméről szóló a 2025. évi XLVIII. törvény* 22. § (2) bekezdésében kapott felhatalmazással **jelenleg nem kíván élni**, azaz továbbra **sem alkot rendeletet** a helyi önazonosság védelme tárgykörben.
2. Utasítja a Ceglédi Közös Önkormányzati Hivatalt, hogy a szükséges intézkedéseket megtegye és a határozatról az érintetteket értesítse.

Határidő: azonnal Felelős: dr. Diósgyőri Gitta címzetes főjegyző

**----------**

**„B” Határozati javaslat:**

**Cegléd Város Önkormányzatának Képviselő-testülete –**

1. Kijelenti, hogy *a helyi önazonosság védelméről szóló a 2025. évi XLVIII. törvény* 22. § (2) bekezdésében kapott felhatalmazás alapján a helyi önazonosság védelme tárgykörben **rendeletet kíván alkotni**.
2. Meghatározza a rendeletalkotás kereteit, miszerint szabályozni kívánja az alábbi feltételeket:

**2.1 /A** elővásárlási jog (dologi jogvédelmi eszköz)

**2.1 /B** lakcímlétesítés tilalma (személyi jogvédelmi eszköz)

**2.1 /C** lakcímlétesítés feltételhez kötése (személyi jogvédelmi eszköz)

**2.1 /D** betelepülési hozzájárulás (személyi jogvédelmi eszköz) VAGY

**2.1 /E** az elővásárlási jog, a lakcímlétesítés tilalma, lakcímlétesítés feltételhez kötése és betelepülési hozzájárulás együttes alkalmazását

1. Utasítja a Ceglédi Közös Önkormányzati Hivatalt a szükséges intézkedések megtételére és a határozatról az érintetteket értesítse.

Határidő: 1., 3. pont: azonnal Felelős: dr. Csáky András polgármester és

2. pont: 2026. márciusi testületi ülés dr. Diósgyőri Gitta címzetes főjegyző

Határozatot kapják:

1. Szervezési Iroda (Jáger Mária irodavezető, dr. Farkas Annamária)
2. Pest Vármegyei Kormányhivatal (PE/030/0479-2/2025)
3. Pest Vármegyei Kormányhivatal Ceglédi Járási Hivatala (PE-03/ALT/22254-3/2025)
4. Hatósági iroda (dr. Szoboszlay Árpádné aljegyző)
5. Irattár

Az előterjesztést láttam:

Dr. Diósgyőri Gitta

címzetes főjegyző

1. Forrás: Magyarország állandó lakosságának száma az év első napján megyei és települési bontásban, 2025. január 1-ei állapot szerint <https://nyilvantarto.hu/hu/statisztikak?stat=kozerdeku>; Abony 14 965 fő, Biatorbágy 15 347 fő, Pilis 12 480 fő, Törökbálint 14 783 fő, Üllő 13 198 fő. [↑](#footnote-ref-1)
2. Forrás: <https://nyilvantarto.hu/hu/statisztikak?stat=kozerdeku>, [↑](#footnote-ref-2)
3. Forrás: <https://nyilvantarto.hu/hu/statisztikak?stat=kozerdeku> [↑](#footnote-ref-3)